-«Ես եմ» ծրագրի կիրառմանը նախորդել է տեղեկատվական-քարոզչական համակարգված ու նպատակային աշխատանք, որն ընդգրկել է ամբողջ հանրապետությունը եւ այսօր շարունակվում է ավելի մեծ թափով ու արդյունավետությամբ: Աշխատանքներին մասնակցել են բոլոր զինկոմիսարիատները, տարածքային ինքնակառավարման մարմինները, կրթօջախները: Կազմակերպվել են հանդիպումներ զինակոչիկների ու նրանց ծնողների հետ, որոնց ընթացքում շահագրգիռ կողմերը մանրամասն իրազեկվել են ծրագրի մասին: Արդյունքներն, ըստ իս, գոհացուցիչ են, եթե հաշվի առնենք նաեւ այն հանգամանքը, որ «Ես եմ» ծրագրով իրենց ժամկետային ծառայությունն ավարտած զինվորները կզորացրվեն եւ կդառնան իրազեկման է՛լ ավելի վստահելի ու արժանահավատ աղբյուր հասարակության մեջ: